**Základná škola s materskou školou Jakubany 151, 065 12 Jakubany**

**Organizácia nového školského roku 2020/21 pre základnú a materskú školu**

Vážení rodičia, milí žiaci!

Oznamujeme Vám, že nový školský rok a jeho organizácia je výrazne ovplyvnená súčasnou situáciou spojenou s COVID -19. Na základe vzniknutej situácie, škola rešpektuje opatrenia a rozhodnutia Úradu verejného zdravotníctva SR , pokyny a odporúčania MŠ SR a zriaďovateľa – Obec Jakubany, aktualizácie a  pokyny Regionálneho úradu verejného zdravotníctva v Starej Ľubovni.

**Opatrenia pri otvorení školského roka 2020/21**

• Škola **neorganizuje hromadné slávnostné otvorenie** školského roku 2020/21 **pre 2.-9.ročník**. Žiaci týchto ročníkov KT a ŠT **prídu do školy o 9:00 hod.,** nezhromažďujú sa na školskom dvore, ale **idú do svojich tried s ich triednym učiteľom.** Po asi 60 minútach idú domov, obed sa v ten deň nepodáva. Informácie o pokynoch a priebehu vyučovania počas školského roka podá žiakom triedny učiteľ.

• Žiaci **prvého a nultého** ročníka a ich rodičia sa stretnú na **školskom dvore o  9:15 hod.** (aby sme sa vyhli stretnutiu s ostatnými ročníkmi ), kde sa uskutoční slávnostné otvorenie školského roka a rodičia budú informovaní o rozdelení žiakov do tried a triednych učiteľoch. Ak sa pre nepriazeň počasia nedá slávnostné otvorenie realizovať v exteriéri, tak bude individuálne v každej prváckej triede. Na hlavných vchodových dverách do školy budú vyvesené zoznamy 1.A, 1.B a 0.A triedy.

• Každý **žiak a rodič (iba jeden rodič)** vstupuje do školy s **rúškom** , dezinfikuje si ruky a dodržiava požadovaný odstup.

• Žiaci sa od 2.9.2020 pri vstupe do školy prezúvajú, teda prinesú si so sebou aj prezuvky.

**Opatrenia pri prevádzke a výchovno – vzdelávacom procese počas školského roka 2020/21**

1. Žiak sa v triede ( 2.9.2020 na prvej hodine s triednym učiteľom ) preukáže“ **Zdravotným dotazníkom a  Vyhlásením o bezinfekčnosti „** podpísaným zákonným zástupcom s aktuálnym dátumom-2.9.2020 (viď prílohy na stránke školy ). **Ak žiak 2.9.2020 nepredloží triednej učiteľke vyplnené a podpísané vyhlásenia bude poslaný domov.**

Po každom prerušení dochádzky žiaka v trvaní viac ako tri dni, predkladá zákonný zástupca nanovo podpísané „**Vyhlásenie o bezinekčnosti“** žiaka, že neprejavuje príznaky prenosného ochorenia a nemá nariadené karanténne opatrenie (viď príloha na stránke školy ).

1. Žiakovi sa pri vstupe do školy meria **teplota.** Žiak so zvýšenou teplotou **(nad 37°C)** bude poslaný domov v sprievode zákonného zástupcu.
2. Žiak, ktorý bude na hodinách kýchať, kašlať bude poslaný do izolačnej miestnosti, ktorú má škola zriadenú a následne domov v sprievode zákonného zástupcu.
3. Žiak má stále k dispozícií **dve rúška** – jedno náhradné zabalené v igelitovom vrecku a odložené v skrinke a jedno na tvári pri vstupe do školy.
4. **Žiaci prvého stupňa** nosia rúško iba v spoločných priestoroch ( chodby, WC, jedáleň ). **Žiaci druhého stupňa** nosia rúško počas celého pobytu v škole.
5. Žiak má k dispozícií **vlastné** **papierové utierky** pre svoju potrebu, látkové uteráky sa nesmú používať.
6. Žiak môže prísť do školy v ľubovoľnom  čase od 7:00 do 7:45. Po odmeraní teploty a dezinfekcii rúk sa ihneď odoberie **do svojej triedy**, kde zotrvá do začiatku vyučovania ( z dôvodu vyhýbania sa stretnutiu s inými žiakmi a skupinami ).
7. Vyučovanie sa začína **o 7:45** **hod.** pre všetky triedy do odvolania.
8. Žiak má po prihlásení do ŠKD zabezpečený pobyt v školskej družine v čase od **12:00-15:00** hod. V družine budú spolu žiaci z rôznych tried, čo vyžaduje striktné dodržiavanie všetkých pravidiel.
9. **Každý prihlásený žiak** má možnosť stravovania v školskej jedálni (viď Oznam: Stravovanie na stránke školy). Organizácia výdaja stravy bude realizovaná v súlade s protiepidemiologickými pokynmi zodpovedných orgánov.

Všetky hore uvedené pokyny sa môžu zmeniť po objavení prvého príznaku alebo potvrdenia na ochorenie COVID -19 u žiaka, zamestnanca školy alebo rodiča. Vtedy bude škola postupovať podľa pokynov tzv. Semaforu MŠ SR a jeho Oranžovej alebo Červenej fázy (viď stránka školy).

Za pochopenie a splnenie všetkých požiadaviek ďakujeme!

V Jakubanoch 25. 8. 2020 PaedDr. Michal Hanečák

riaditeľ školy